ጥንቃቄን የሚሻው የዘንድሮ የፋሲካ በአል
ወቅቱ የበዓል ነው። የፋሲካ በዓል ዋዜማ ደግሞ ወትሮ በገበያ ጭንቅንቅ እና በእርድ እንስሳት ገበያ የሚደምቅበት ጊዜ ነበር። አሁን ግን የኮሮና በሽታ በመዛመቱ እግርን ከቤት የሚሰበስቡበት እጅን በሳሙና በየጊዜው የሚታጠቡበት ወቅት ሆኗል። ይሁንና ጥንቃቄ በተሞላበት መንገድ በተመረጡ ገበያዎች ጥንቃቄ በተሞላበት መልኩ መገበያየት እንደሚቻል የተለያዩ ተቋማት ማሳሰቢያ እየሰጡ ይገኛሉ። የዕለት ጉርሱን ለመፈለግ የሚሮጠውም ፤ ለበዓል የተወሰነ ነገር ሸማምቶ ወደቤቱ ለመሄድ ያሰበውም ተገቢውን ጥንቃቄ ካልወሰደ በራስ ላይ ሞትን መጥራት መሆኑን ባለሙያዎች እያስጠነቀቁ ይገኛሉ።
የሕክምና ባለሙያው ዶክተር ሔኖክ ዘውዱ እንደሚገልፁት፤ ወቅቱ የትንሣኤ በዓል ገበያ የሚከናወንበት እንደመሆኑ ለግብይት የሚወጣው ህብረተሰብ ከመጋፋት ይልቅ ርቀቱን ጠብቆ በሰለጠነ መንገድ መገበያየት ይኖርበታል። ርቀትን መጠበቅ ሲባል የሚገዛው በሱቆች ውስጥ ከሆነ ወደ ውስጥ ከመግባት ይልቅ በር ላይ ሆኖ መሸመት እና አላስፈላጊ ንክኪዎችን መቀነስን ያጠቃልላል። ገበያ ቦታዎች መሄድ ሲታሰብ ግን ቢቻል ሰፋፊ ቦታዎች እና ሜዳዎች ላይ ንፁህ አየር ያለባቸውን ገበያዎች ምርጫ ማድረግ ይስፈልጋል።
እንደ ዶክተር ሔኖክ ከሆነ፣ ወደገበያ ለመውጣት የሚያስብ ሰው በቅድሚያ ስለሚሸምተው ምርት ቀድሞ ቤቱ ውስጥ በመወሰን በቂ ገንዘብ ይዞ መንቀሳቀስ አለበት። ገንዘብ ይዞ ወጥቶ ገበያ መሃል እየዞሩ ማጥናት ግን ህዝብ በሚበዛበት አካባቢ የሚኖረውን የሰዎች ብዛት እና የቆይታ መጠን ስለሚጨምረው ለቫይረሱ ሊያጋልጥ ይችላል። ከአንድ ቤትን አንድ ሰው ብቻ ወደገበያ በመላክም የመጨናነቁን መጠን መቀነስ ያስፈልጋል። ከዚህ ሁሉ ባለፈ ግን ለኮሮና መዛመት ምክንያት የሚሆኑ የብር እና የሳንቲም ልውውጦች በሚከናወኑበት ወቅት በተቻለ መጠን በጓንት አሊያም በፌስታል እጅን ሸፍኖ መገበያየቱ ለጥንቃቄው ይበጃል። 
የሕክምና ባለሙያው ዶክተር ውብሸት ጆቴ በበኩላቸው እንደሚናገሩት፤ በጣም አንገብጋቢ ነው ካልተባለ ሰዎች የተሰበሰቡበት ገበያ ቦታ ማምራት አይመከርም። ይሁንና የግድ መሄድ አለብኝ ከተባለ ግን በአስቸኳይ ጊዜ አዋጁ በገበያዎቹ ላይም የሚስተናገዱ ነጋዴዎች እና ሸማቹ ማህበረሰቡ ላይ የአፍና አፍንጫ መሸፈኛ እና የእጅ ጓንት የመጠቀም ግዴታ የተጣለ በመሆኑ እያንዳንዱ ሰው የጥንቃቄ ቅድመ ዝጅግቱን ከመኖሪያ ቤቱ ከመውጣቱ በፊት አጠናቆ መጨረስ አለበት። ይህንንም የሚያስተባብር እና ጓንት እና መሸፈኛዎች መደረጋቸውን የሚያስፈጽሙ አካላት ማሰማራት ያስፈልጋል። ከዚህ ባለፈ ግን ህበረተሰቡ በገበያ ቦታዎች ላይ እጁን በሳሙና በመታጠብ እና ሳኒታይዘሮችን በመጠቀም የቫይረሱን ስርጭት ለመቆጣጠር ንቁ መሆን አለበት። 
የሕክምና ባለሙያው ዶክተር ሰለሞን አሰፋ በበኩላቸው እንደገለፁት፤ የኮሮና ቫይረስ ተጋላጭነትን ለመቀነስ እና የተረጋጋ የበዓል ገበያ ለማካሄድ የተመረጡ የቁም እንስሳት መሸጫ ቦታዎች ብቻ መጠቀም ለጥንቃቄ ይረዳል። ለአብነት የአዲስ አበባ ንግድና ኢንዱስትሪ ቢሮ ለይቶ ፍቃድ የሰጣቸው ቦታዎች ላይ ብቻ በመገበያየት በየመንደሩ የሚከናወኑ የቁም እንስሳት ንግድን ማስቀረት እና ለበሽታው ያለውን ተጋላጭነት መቀነስ ያስፈልጋል። እንደ ዶክተር ሰለሞን ከሆነ፤ የበዓል የቁም እንስሳት ገበያ በሚከናወንባቸው አካባቢዎች በእጅ እየነካኩ እንስሳቱን መምረጥ አሁን ላይ ሊቀር የሚገባው ልምድ ነው። በገበያ ቦታዎች ላይ አስፈላጊው የጥንቃቄ እርምጃ ማከናወን ከተቻለ ለበሽታው መሰራጨት የሚያግዙ ክፍተቶችን በማስቀረት በዓሉን የሠላምና የጤና ማድረግ ይቻላል።አዲስ ዘመን  ሚያዝያ 10/2012 ጌትነት ተስፋማርያም